पश्चिम बंगाल के थानों से करेंगे कारीगरों का वेरीफिकेशन
आप अपनी दुकानों पर बंगाली कारीगर रखते हैं तो उसका आधार कार्ड, ड्राइविंग लाइसेंस लेकर थाने से प्रोफार्मा लेकर इसे भरकर जमा करें। हम संबंधित कारीगर का उसके थाने क्षेत्र से वेरीफिकेशन करेंगे। इससे उसकी सारी जानकारी आ जाएगी। आपराधिक रिकॉर्ड भी पता चल जाएगा। इससे भविष्य में कोई घटना होगी तो तत्काल कार्रवाई की जा सकेगी।
माणकचौक थाना प्रभारी सहर्ष यादव ने यह बात मंगलवार शाम सराफा बाजार में जनसंवाद कार्यक्रम में कही। व्यापारियों की समस्या सुन उनके निराकरण का आश्वासन दिया गया। पिछले दिनों सराफा व्यापारी संजय संघवी पर हुए हमले के आरोपी पकड़ने पर एसोसिएशन ने थाना प्रभारी यादव का सम्मान किया। एडीशनल एसपी गोपालसिंह खांडेल ने कहा सराफा बाजार में बाहर से आने के दो रास्ते हैं। इनमें एक त्रिपोलिया गेट और दूसरा बाजना बस स्टैंड का रास्ता है। इससे ट्रैफिक का दबाव ज्यादा रहता है और पार्किंग की भी दिक्कत रहती है। ट्रैफिक व्यवस्था में सुधार के मिल जुलकर प्रयास किए जाएंगे। सीएसपी विवेकसिंह चौहान ने कहा कोई वारदात ना हो इसके लिए जिन व्यापारियों ने अपने संस्थानों में कैमरे नहीं लगा रखे हैं। वे तत्काल लगाएं। एक कैमरा बाहर भी लगाएं ताकि कोई वारदात होने पर तुरंत कार्रवाई हो सके और आरोपी पकड़ा जा सके। कैमरे लगे रहेंगे तो बाजार अधिक सुरक्षित रहेगा।
हम हर सहयोग करने को तैयार-सराफा एसोसिएशन अध्यक्ष झमक भरगट ने व्यापारियों की समस्या रखी। इसके बाद कहा पुलिस प्रशासन हमसे जो भी सहयोग मांगेगा, हम करने के लिए तैयार हैं। कांतिलाल छाजेड़, संजय छाजेड़, विशाल डांगी, विनोद मूणत, रवि मोठिया, राजेंद्र गादिया आदि मौजूद थे। संचालन कीर्ति बड़जात्या ने किया। आभार रामबाबू शर्मा ने माना।
hin_Deva hin_Deva hin_Deva hin_Deva